Երեք մասից բաղկացած ֆիլմի առաջին մասում ներկայացված է ներդաշնակ մի ընտանիք, որն ստեղծված իրավիճակում ստիպված է բաժանվել, և մանուկ Արամը դառնում է քանդվող ընտանիքի ողբերգության կրողը: Նրա մանկությունը մեկ օրում ավարտվում է, և պատճառը մեկն է… Երկրորդ մասում Աստղիկի կերպարի միջոցով ֆիլմ է ներթափանցում կանացի երանգը: Մեկ քայլ, մեկ օրում՝ խաղաղությունից պատերազմ, որի ընթացքում Աստղիկը կորցնում է հարազատներին, իր սերն ու իդեալը: Ֆիլմի վերջին՝ երրորդ հատվածը նվիրված է 14-ամյա Թևանիկին, որը մասնակից է դառնում պատերազմական գործողություններին: Պատերազմի ժամանակ գեղեցիկի վրա ձեռք բարձրացնելու նրա անկարողության հետևանքով վայրկյանները որոշիչ են դառնում… Սա է ֆիլմի ընդհանուր սյուժեն: Թվում է՝ առանցքում պատերազմն է, բայց Ջ. Ավետիսյանն այսօր լրագրողների հետ հանդիպման ժամանակ ընդգծեց, որ պատերազմն ու մյուս իրադարձությունները ֆիլմում որպես ֆոն են ծառայել. «Առանցքում մարդն է: Եվ շեշտը դրված է մարդկային ճակատագրի վրա, մարդ որն ապրում է կյանքի, մահվան, սիրո, բաժանման եզրագծում»,- ասաց ռեժիսորը և նկատեց, որ ֆիլմում արծարծված շատ խնդիրներ մինչև օրս էլ արդիական են, թեև ավելի, քան քսան տարի է անցել: Ջ. Ավետիսյանն ասաց նաև, որ հնարավոր ամեն բան արել է, որպեսզի ֆիլմը «հասանելի» լինի բոլորին. «Ուզում եմ, որ ոչ միայն հայը, այլև օտարը հասկանա, թե ինչու ես ու ինձ նման հազարավոր մարդիկ ունենք գորշ մանկություն և ինչու ենք մինչև օրս կրում պատերազմի հետքերը,- ասում է ռեժիսորը,- որովհետև, անկախ նրանից, ես Փարիզում եմ արթնանում թե Երևանում, միևնույն է, ես արթնանում եմ այն ամենով, ինչ զգացել ու տեսել եմ պատերազմի տարիներին»: